《登燕子矶俯江亭作歌》
清代·邹炳泰

我骑白鼋浮江回，江云荡出千蓬莱。一峰斜掠落江外，飞潮倒泻横江来。

乃知石燕啄江涘，化作危矶屹如此。涛头激突势更奇，三面㟏岈不能舣。

是时八月暑气收，山色在水秋江秋。归舟一一点天末，吴中吾友今来不。

须臾涛涌天地愁，江妃十队漫江游。琉璃堆破银山浮，巉崖失势惨欲流。

坐客不语声啾啾，欲下不下牵衣留。我登绝顶逸兴发，一饮千钟未肯歇。

危途立足自深稳，气与风涛两冲突。俯窥岩洞窈复深，解衣欲探蛟螭窟。

此地谁知别有天，渔子江潭自出没。桃花何必问桃源，携竿坐待山头月。

江潭幽绝共忘机，残芦风定白鸥飞。他年重证结邻约，起看烟水笼渔矶。

作者简介：（1741—1820）江苏无锡人，字仲文，号晓屏。乾隆三十七年进士。官至协办大学士，以兼顺天府尹，未能事先觉察林清之变，降官。嗜古书画，收藏甚富。有《午风堂丛谈》。